Speurders en Charlie se engele tref die skerm | Netwerk24
Die akteur Edward Norton vertolk die hoofrol en is die regisseur van die speurdrama ‘Motherless Brooklyn’.
“Hartstogtelik en slim”, “uitstekende vertolkings”, só besing die resensente Motherless Brooklyn, ’n neo-noir-misdaaddrama wat handel oor ’n eensame New Yorkse speurder (Edward Norton) met Tourette-sindroom, wat poog om die moordenaar van sy mentor en enigste vriend vas te trek. Norton is die regisseur. Ander spelers is Willem Dafoe, Bruce Willis en Gugu Mbatha-Raw. Die ouderdomsperk is 16 vir dwelms, taal, geweld en seksuele geweld.
*Charlie’s Angels is terug. Die keer is die gatskop-engele die aktrises Kristen Stewart, Naomi Scott en Ella Balinska wat hul dienste lewer vir kliënte van die Townsend- privaat speuragentskap, wat intussen internasionaal begin werk het. So daar is meer engele en Bosleys oraloor wat veg vir reg en geregtigheid. Die keer moet die drie boosaardige misdadigers beveg in wie se hande gevorderde tegnologie beland het, wat groot verwoesting kan saai. Die ouderdomsperk is 13 vir taal en geweld.
*Die gruwelfliek Countdown handel oor ’n app wat mense inlig wanneer hulle gaan doodgaan en hul pogings om die voorspellings te fnuik. Die ouderdomsperk is 16 vir dwelms, taal en seksuele geweld. – Laetitia Pople
Meer oor: Charlie's Angels | Flieks